2 dood toe ligte vliegtuig aan Oos-Rand neerstortArgieffoto: Twitter via @_ArriveAlive ŉ Vlieënier en sy passasier is op slag dood toe ŉ ligte vliegtuig Sondagaand naby die Springs-vliegveld aan die Oos-Rand neergestort het. William Ntladi, woordvoerder van die Ekurhuleni-nooddienste, sê noodbeamptes is omstreeks 18:20 na die toneel in Mimosalaan in New Era ontbied. Volgens Ntladi is die twee slagoffers met noodbeamptes se aankoms op die toneel nog in die wrak van die tweesitplek-vliegtuig aangetref. Albei het noodlottige beserings in die voorval opgedoen en is op die toneel dood verklaar. Die oorledenes se identiteit word in dié stadium weerhou. Daar word beweer dat die vliegtuig op pad was na die vliegveld se landingstrook voordat dit neergestort het. Die nodige owerhede waaronder Burgerlugvaart is na die toneel ontbied en het reeds ŉ ondersoek na die voorval begin, sê Ntladi. Maroela Media het vroeër berig twee mense is in November ook in ŉ vliegongeluk in Springs beseer toe ŉ ligte vliegtuig naby die lughawe in Joubertstraat geval het. Twee passasiers, ŉ man en ŉ vrou, het ligte tot matige beserings in dié voorval opgedoen en is op die toneel behandel voordat hulle na ŉ hospitaal geneem is vir verdere behandeling.